b"\n_START_ARTICLE_\nJeanne Carmen\n_START_SECTION_\nBarndom\n_START_PARAGRAPH_\nCarmen ble f\xc3\xb8dt 4. august 1930 i Paragould i Arkansas. Hun var av irsk, fransk og indianer opphav. Carmen vokste opp p\xc3\xa5 en bomullsfarm, der hun hjalp til med innh\xc3\xb8stingen. Hun r\xc3\xb8mte hjemmefra da hun var 13 \xc3\xa5r gammel, etter at hennes mor nektet henne \xc3\xa5 delta i finalen i en skj\xc3\xb8nnhetskonkurannse.\n_START_SECTION_\nModell og golfkarriere\n_START_PARAGRAPH_\nCarmen endte opp i New York. Der hun fikk jobb som korpike i teaterstykkene Burlesque og Two on the Aisle, begge med Bert Lahr i hovedrollen. I 1948 begynte Carmen \xc3\xa5 jobbe som modell, og bilder av henne ble publisert i pinupmagasiner som Carnival, Dare, Glance, Pose og Titter. I 1949 var hun modell for golfkl\xc3\xa6r for en butikk p\xc3\xa5 Manhattan, som var eid av Jack Redmond. Da ble det ved en tilfeldighet oppdaget at Carmen hadde et talent for \xc3\xa5 gj\xc3\xb8re golftriks. Hun reiste rundt og viste frem ferdighetene sine, som inkluderte \xc3\xa5 treffe et golfflagg, som var vel 140 meter unna. I tillegg slo hun ut golfballer fra munnen til frivillige publikummere. Senere m\xc3\xb8tte Carmen mafialederen Johnny Roselli, som foreslo at hun skulle flytte til Las Vegas. Hun fulgte r\xc3\xa5det hans og hjalp han med \xc3\xa5 svindle penger fra turister ved \xc3\xa5 vedde mot dem at de ikke kunne sl\xc3\xa5 henne i golf.\n_START_SECTION_\nHollywood\n_START_PARAGRAPH_\nCarmen hadde sin filmdebut i en liten rolle i sexploitationfilmen Striporama (1953). Hun spilte Serelda i westernfilmen Vestens banditter (1956), med Neville Brand og Alan Hale jr. i hovedrollene som Butch Cassidy og Sundance Kid. \xc3\x85ret etter gav filmprodusenten og regiss\xc3\xb8ren Howard W. Koch henne rollen som en indianerpike i westernfilmen Krigstrommer, med Lex Barker i hovedrollen. Koch gav henne ogs\xc3\xa5 rollen som Lillibet i ungdomsfilmen Utemmet ungdom (1957), med Mamie Van Doren og Lori Nelson i hovedrollene. Rockabilly-artisten Eddie Cochran, som ogs\xc3\xa5 spilte i filmen, ble inspirert av Carmen til \xc3\xa5 spille inn en ny versjon av sangen \xc2\xabJeannie, Jeannie, Jeannie\xc2\xbb til henne._NEWLINE_Carmen spilte rollen som Mary, Joe Bessers kj\xc3\xa6reste, i Three Stooges-kortfilmen A Merry Mix Up. Three Stooges spilte tre par med identiske trillinger. Da Carmen spilte femme fatale i film noiren Portlandbande avsl\xc3\xb8res (1957), hadde hun bleket h\xc3\xa5ret sitt platinablondt. Hun spilte en kvinne i n\xc3\xb8d i skrekkfilmen The Monster of Piedras Blancas (1959), som hadde en rekke likhetstrekk med Den sorte lagune (1954). Etter \xc3\xa5 ha spilt gjestroller i flere TV-serier, var Carmen med i skrekkfilmen The Devil's Hand (1961). Filmen handlet om en mann som ble lurt inn i en satanistisk kult. Linda Christian og Robert Alda spilte hovedrollene, mens Carmen hadde rollen som en av kultmedlemmene._NEWLINE_I 2006 ble biografien Jeanne Carmen: My Wild, Wild Life As a New York Pin Up Queen publisert. Forfatteren var Carmens s\xc3\xb8nn, Brandon James.\n_START_SECTION_\nPrivatliv\n_START_PARAGRAPH_\nCarmen giftet seg med operasangeren Sandy Scott i 1949, men ekteskapet tok senere slutt. Hun hevdet ogs\xc3\xa5 \xc3\xa5 ha hatt romanser med Elvis Presley, Frank Sinatra, Clark Gable, Errol Flynn og Robert Kennedy. I tillegg hevdet Carmen \xc3\xa5 ha v\xc3\xa6rt en n\xc3\xa6r venninne av Marilyn Monroe.  _NEWLINE_Carmen flyttet til Scottsdale i Arizona p\xc3\xa5 begynnelsen av 1960-tallet. Hun giftet seg med en aksjemegler i 1963. Ekteparet fikk de tre barna Melinda Belli, Kellee Jade Campo og Brandon James. Ekteskapet tok senere slutt. Carmen flyttet til Orange County i 1978. Hun d\xc3\xb8de 20. desember 2007 i Irvine i California av lymfekreft."